Kaja/1934/02/23/K. Pätsi kiri dr. Raamotile Saksa wangilaagrisse minekul
Kallis härra Raamot!

Enne sõjalaagrisse ärasõitu kirjutan veel paar rida. Mind süüdistatakse ühes Haapsalu Maakonna Nõukogu otsuste konspekti kokkuseadmises, milles punkt leidub, millega selle vastu protesteeritakse, et tahetakse rahva tahtmise vastu Eestimaad Saksamaa külge liita. See konspekt jäi aga ettepanemata, on siis täielikult nagu mõni erakiri. Mina ajavat rahva ärevusse ja ei olla poliitiliselt mitte küllalt usaldatav – nii saadetakse mind administratiivsel teel Miitavi juurde Friedrichshofi sõjalaagrisse. Kardan, et seal nälg võib kätte tulla. Kui Maaliit tahab midagi teha, siis võiks seletada, et minu väljasaatmise tagajärjel kellelgi julgust ei ole leplikumat poliitikat ajama hakata. Maaliit on ainukene organisatsioon, mis suudab mõju avaldada. Võiksite ka seda ütelda, et niisugused arestid väga halvasti tuleviku kujunemise peale Balti rahvaste vahel saavad mõjuma, sest rahvas arvab igalpool, et minu kinnivõtmine Balti parunite töö on, kes eestlastele kätte tasuvad. Kui siin järele ei anta, isegi mind Soome ei lubata sõita, siis tuleb kohe selle eest hoolitseda, et väljamaal meie saatkonnad minu vangistamisest teada saaksid ja nad igalpool selle vastu protesteeriksid. Mind vangistatakse seepärast, et ma erakirjas olen mõtet avaldanud, et eesti rahva enamus ei ole mitte Saksamaa külge liitumise poolt. Niisugune on siis rahvaste enesemääramise õigus. Ma loodan, et Eesti seltskond mind mitte ära ei unusta, ja kõik teeb, et ma sealt näljapesast võiksin välja pääseda. Ja front tuleb endiselt ühtne ja kindel hoida. Elage hästi.

Tervisid

K. Päts.
Kaja
1934